Cristiano Ronaldo

**Cristiano Ronaldo dos Santos Aveiro** (portugaliksi: ; s. 5. helmikuuta 1985 Funchal, Madeira, Portugali) on portugalilainen jalkapalloilija, jota pidetään laajalti yhtenä kaikkien aikojen parhaista pelaajista. Ronaldo pelaa hyökkääjän pelipaikalla ja edustaa kapteenina sekä saudiarabialaista Al-Nassria että Portugalin maajoukkuetta.

Ronaldo aloitti ammattilaisuransa Sportingissa, jossa hän pelasi yhden kauden ajan 2002–2003. Hän jatkoi Manchester Unitediin ja voitti joukkueessa muun muassa kolmesti Englannin liigamestaruuden sekä kerran FA Cupin ja Mestarien liigan. Ronaldo liittyi vuonna 2009 silloisella 94 miljoonan euron maailmanennätyssummalla espanjalaisseura Real Madridiin ja voitti muun muassa kahdesti Espanjan liigamestaruuden ja neljästi Mestarien liigan, joista kolme peräkkäin. Hän teki Real Madridissa kaikkiaan 450 maalia ja on seuran historian paras maalintekijä. Ronaldo jatkoi nelivuotisella sopimuksella Juventukseen, jossa hän voitti kahdesti Italian liigamestaruuden. Hän palasi Manchester Unitediin vuonna 2021 ja lähti joukkueesta seuraavana vuonna. Al-Nassria Ronaldo on edustanut vuodesta 2023.

Portugalin A-maajoukkueeseen Ronaldo liittyi elokuussa 2003. Hän teki ensimmäisen maalinsa maajoukkueessa EM-kilpailuissa 2004, joissa Portugali sijoittui toiseksi. Ronaldosta tuli MM-kilpailuissa 2006 historian nuorin MM-kilpailuissa maalin tehnyt portugalilainen. Hän nousi maajoukkueen kapteeniksi vuonna 2008. Ronaldo oli mukana voittamassa Portugalin ensimmäistä arvokisamestaruutta, EM-kultaa 2016. Hän voitti myös Kansojen liigan 2019, ja hänestä tuli MM-kilpailuissa 2022 ensimmäinen pelaaja, joka oli tehnyt maalin viisissä MM-kilpailuissa. Kahta vuotta myöhemmin hän pelasi ennätykselliset kuudennet EM-kilpailunsa. Ronaldo voitti vuonna 2025 uransa toisen Kansojen liigan.

Ronaldo on voittanut viidesti maailman parhaalle pelaajalle myönnetävän Kultaisen pallon. Hänet on valittu ennätykselliset kolme kertaa Uefan vuoden miespelaajaksi, minkä lisäksi hän on saanut muun muassa kahdesti The Best Fifa Men’s Player &#8209;palkinnon ja neljästi Euroopan Kultaisen kengän. Ronaldo on Mestarien liigan eniten otteluita (183) pelannut pelaaja ja paras maalintekijä sekä yhden kauden (17) että koko historian ajalta (140). Hän on kansainvälisten maajoukkuetilastojen kaikkien aikojen eniten otteluita pelannut (226) ja eniten maaleja (143) tehnyt miespelaaja. Hän pitää 14 osumallaan ja kahdeksalla syötöllään nimissään myös EM-kilpailuhistorian maali- ja syöttöennätystä. Hän on ainoa pelaaja historiassa, joka on tehnyt sata maalia neljässä ammattilaisjoukkueessa. Ronaldo on voittanut 34 joukkuemestaruutta, ja hän on jalkapallohistorian paras maalintekijä virallisissa otteluissa.

Ronaldo oli vuonna 2025 maailman suuripalkkaisin urheilija ja saavutti vuonna 2020 ensimmäisenä jalkapalloilijana miljardin dollarin tienestien rajan. Hän on sosiaalisen median seuratuin henkilö yli miljardilla seuraajallaan. Hänet valittiin vuonna 2014 *[[Time]]*-lehden sadan vaikutusvaltaisimman ihmisen joukkoon. Hänestä tuli lokakuussa 2025 historian ensimmäinen jalkapalloilija, jonka nettovarallisuus ylitti miljardi dollaria. Hänet valittiin vuonna 2016 EM-kilpailujen kaikkien aikojen tähdistökentälliseen. Uefa myönsi hänelle vuonna 2024 Mestarien liigan kaikkien aikojen parhaan maalintekijän palkinnon. Ronaldo omistaa lempinimeensä perustuvan CR7-brändin ja on perustanut Museu CR7 &#8209;museon.

## Tausta
Cristiano Ronaldo dos Santos Aveiro syntyi 5. helmikuuta 1985 Portugalille kuuluvan Madeiran saaren pääkaupungissa Funchalissa. Hän on kokkina ja siivoojana työskennelleen Maria Dolores dos Santosin sekä kunnalle työskennelleen puutarhurin José Dinis Aveiron neljästä lapsesta nuorin. Maria harkitsi Ronaldon kohdalla aborttia, koska raskaus ei ollut suunniteltu ja perhe oli köyhä. Ronaldo sai nimensä Yhdysvaltain silloisen presidentin Ronald Reaganin mukaan, sillä tämä oli Ronaldon isän ihailema näyttelijä. Ronaldolla on afrikkalaisia sukujuuria, sillä hänen isoisoäitinsä Isabel Rosa Piadade syntyi Kap Verden pääkaupungissa Praiassa. Hänen poikansa oli Ronaldon isänisä. 

Ronaldo varttui työväenluokkaisella asuinalueella sijainneessa pienessä peltikattoisessa talossa. Hän tutustui jalkapalloon isänsä Josén kautta, sillä tämä oli paikallisen jalkapalloseuran Andorinhan varustevastaava. Ronaldo liittyi seitsemänvuotiaana joukkueeseen.

Ronaldo jatkoi kolmen vuoden kuluttua Nacionaliin, jossa hän pelasi kaksi vuotta. Hän siirtyi vuonna 1997 mantereelle Sportingin akatemiajoukkueeseen. Ronaldo oli joukkueen ainoa 12-vuotias, kun useimmat muut olivat vähintään kaksi vuotta vanhempia. Ronaldo ei pärjännyt koulussa, ja häntä myös kiusattiin. Hän lopulta lopetti koulun kesken keskittyäkseen täysin jalkapalloon.

Ronaldo havahtui eräässä Sportingin harjoitusottelussa epätavalliseen tunteeseen rinnassaan, ja hänet laitettiin vaihtoon kentältä vain kuuden minuutin jälkeen. Tapausta tutkittiin paikallisessa sairaalassa, ja Ronaldolla todettiin sydämen rytmihäiriö, Wolff–Parkinson–Whiten oireyhtymä. Ronaldo leikattiin, ja hän pelasi seuraavan kerran kolmen kuukauden kuluttua.

## Seurajoukkueura

### Sporting CP

Ronaldo liittyi vuonna 2002 Sportingin ammattilaisjoukkueeseen. Hän debytoi 14. elokuuta Mestarien liigan karsintaottelussa Inter Milania vastaan. Portugalin liigassa hän pelasi ensi kerran 29. syyskuuta Bragaa vastaan. Hän oli mukana voittamassa elokuussa 2002 pelattua ja lukemin 5–1 päättynyttä Portugalin supercupin ottelua Leixõesia vastaan. 

Ronaldo pelasi Sportingissa 31 ottelua, joissa hän teki viisi maalia ja antoi kuusi maalisyöttöä. Hän pelasi elokuussa 2003 voitokkaan ystävyysottelun Manchester Unitedia vastaan, minkä jälkeen sen pelaajat kehottivat seuran valmentajaa Alex Fergusonia hankkimaan Ronaldon joukkueeseen.

### Manchester United

Ronaldo siirtyi lopulta elokuussa 2003 Manchester Unitediin 12,24 miljoonan punnan (n. 18 milj. euroa) siirtosummalla. Sopimus oli viisivuotinen, ja Ronaldon vuosipalkka nousi kahteen miljoonaan. Ronaldosta tuli seuran ensimmäinen portugalilaispelaaja, ja hän sai pelinumerokseen 7. Alun perin Ronaldo olisi halunnut numerokseen Sportingissa käyttämänsä 28:n, mutta Ferguson halusi motivoida Ronaldoa numero 7:llä, jota olivat käyttäneet seuran historiassa muun muassa George Best, Bryan Robson, Éric Cantona ja David Beckham.

Manchester United voitti toukokuussa 2004 FA Cupin, ja Ronaldo teki loppuottelussa Millwallia vastaan maalin. Ronaldo voitti Manchester Unitedin riveissä kolmesti Englannin liigamestaruuden kausina 2006–2007, 2007–2008 ja 2008–2009. Hän teki ensimmäisellä voittokaudella 17 maalia 34 ottelussa, toisella 31 maalia 34 ottelussa ja viimeisellä 18 maalia 33 ottelussa. Lisäksi joukkue voitti FA Community Shieldin kaudella 2007–2008, seurajoukkueiden MM-kilpailut 2008–2009 ja Mestarien liigan kaudella 2007–2008. Ronaldo oli kahdeksalla maalillaan viimeiseksi mainitun paras maalintekijä.

Ronaldo voitti vuonna 2008 ensimmäisen Kultaisen pallonsa, ja hänestä tuli ensimmäinen palkinnon saanut Manchester Unitedin pelaaja sitten vuoden 1968 ja George Bestin. Hänet valittiin myös Fifan vuoden pelaajaksi.

### Real Madrid

Manchester United ilmoitti kesäkuussa 2009 hyväksyneensä espanjalaisen Real Madridin 80 miljoonan punnan (94 miljoonaa euroa) ostotarjouksen Ronaldosta ja antaneensa seuralle luvan neuvoitella pelaajan kanssa. Siirto vahvistettiin saman kuun aikana, ja siirtosumma oli uusi maailmanennätys. Ronaldo esiteltiin Real Madridin pelaajana 6. heinäkuuta Santiago Bernabéulla 80&nbsp;000 kannattajan edessä. 

#### Ensimmäiset mestaruudet ja sata maalia Real Madridissa (2009–2012)
Ronaldo pelasi ensimmäisen virallisen ottelunsa Real Madridissa 29. elokuuta liigakauden 2009–2010 avausottelussa Deportivo La Coruñaa vastaan. Hän onnistui ottelussa myös maalinteossa. Ronaldo viimeisteli maalin myös kolmessa seuraavassa liigaottelussaan ja oli Real Madridin ensimmäinen pelaaja, joka teki maalin ensimmäisessä neljässä liigaottelussaan. Joukkue sijoittui liigakaudella toiseksi, ja Ronaldo oli 26 maalillaan toiseksi paras maalintekijä. Hän teki Mestarien liigassa seitsemän maalia.

Ronaldo sai vuonna 2010 käyttöönsä pelinumeron 7, kun Raúl lähti Real Madridista. Joukkue sijoittui liigakauden 2010–2011 toiseksi Barcelonan jälkeen. Ronaldo oli 40 maalillaan ylivoimaisesti turnauksen paras maalintekijä, ja hän rikkoi sen myötä kaikkien aikojen yhden kauden maaliennätyksen. Hän teki kaudella myös seitsemän hattutemppua. Real Madrid voitti Copa del Reyn finaalissa Barcelonan, ja Ronaldo puski ottelun ainoan maalin.

Ronaldo voitti seuraavalla liigakaudella ensimmäisen mestaruutensa. Hän viimeisteli pelaamissaan 38 ottelussa 46 maalia ja oli maalipörssin toinen. Joukkue putosi Mestarien liigan semifinaalissa Bayern Münchenille, ja Ronaldo teki turnauksessa kymmenen maalia. Ronaldo teki kaudella sadannen maalinsa Real Madridissa.

#### Ennätykselliset maalipörssit ja maailman suuripalkkaisin jalkapalloilija (2012–2015)

Real Madrid aloitti kauden 2012–2013 Espanjan supercupin voitolla Barcelonaa vastaan, ja Ronaldo sai nimiinsä kaksi maalia. Ronaldo oli Mestarien liigan paras maalintekijä, kun hän viimeisteli 12 ottelussa 12 maalia. Toukokuussa 2013 hän teki 200. maalinsa Real Madridissa, jotka täyttyivät 197 ottelussa. Real Madrid sijoittui liigakauden toiseksi Barcelonan jälkeen. Ronaldo teki 34 ottelussa 34 maalia ja sijoittui maalipörssin toiseksi.

Ronaldo teki vuonna 2013 kalenterivuoden maaliennätyksensä 69 maalia 59 ottelussa. Real Madrid voitti kaudella 2013–2014 kymmenennen Mestarien liigansa, mitä kutsutaan nimellä ”La Décima”. Ronaldo viimeisteli turnauksessa ennätykselliset 17 maalia, ja hänestä tuli kilpailun ensimmäinen pelaaja, joka onnistui loppuottelussa maalinteossa kahden eri voittajajoukkueen riveissä. Hän teki Real Madridin kanssa viisivuotisen jatkosopimuksen syyskuussa 2013, minkä seurauksena hänestä tuli maailman suuripalkkaisin jalkapalloilija kymmenen miljoonan euron nettopalkallaan. Ronaldo valittiin tammikuussa 2014 vuoden parhaaksi pelaajaksi toista kertaa urallaan. Joukkue ansaitsi myös Copa del Reyn mestaruuden, mutta Ronaldo ei pelannut loppuottelussa loukkaantumisen vuoksi.

Real Madrid aloitti kauden 2014–2015 voittamalla Uefa Super Cupin, ja Ronaldo viimeisteli finaalissa joukkueensa molemmat maalit. Real Madrid voitti myös seurajoukkueiden MM-kilpailut peitottuaan finaalissa San Lorenzon. Ronaldo valittiin tammikuussa toista kertaa peräkkäin vuoden parhaaksi pelaajaksi. Ronaldo vei nimiinsä liigakauden maalipörssin tehtyään 35 ottelussa 48 maalia, joka on kaikkien aikojen ennätys yhden liigakauden aikana Lionel Messin 2011–2012 saavuttaman 50 maalin jälkeen. Hän sai kahdeksalla hattutempullaan myös yhden kauden ennätyksen jaetulla niin ikään Messin kanssa. Ronaldo voitti kymmenellä maalillaan jaetun Mestarien liigan maalipörssin.

#### Real Madridin historian paras maalintekijä (2015–2018)

Real Madrid voitti kaudella 2015–2016 Mestarien liigan 11. kerran, ja Ronaldo sijoitti loppuottelun ratkaisseen rangaistuspotkun Atlético Madridia vastaan. Hän oli turnauksen ylivoimaisesti paras maalintekijä 16 osumallaan. Ronaldo viimeisteli liigakaudella 36 ottelussa 35 maalia. Ronaldo saavutti kaudella 500. ammattilaismaalia, ja hän nousi Real Madridin kaikkien aikojen parhaaksi maalintekijäksi ohitettuaan Raúlin.

Ronaldo ei pelannut Uefa Super Cupissa 2016 loukkaantumisen vuoksi. Hän allekirjoitti Real Madridin kanssa viisivuotisen jatkosopimuksen marraskuussa 2016. Hänet valittiin joulukuussa neljättä kertaa maailman parhaaksi pelaajaksi. Real Madrid sai Mestarien liigan mestaruuden toistamiseen peräkkäin, ja Ronaldo oli paras maalintekijä 12 maalillaan. Hänestä tuli myös ensimmäinen pelaaja, joka oli tehnyt kilpailussa sata maalia. Real Madrid voitti myös liigakauden mestaruuden, ja Ronaldo sai 29 ottelussa nimiinsä 25 maalia. Voitokkaassa seurajoukkueiden MM-kilpailujen finaalissa hän teki hattutempun Kashima Antlersia vastaan.

Real Madrid aloitti seuraavan kauden jälleen Uefa Super Cupin voitolla. Ronaldo valittiin viidettä kertaa maailman parhaaksi pelaajaksi sivuuttaen Lionel Messin silloista ennätystä. Joukkue voitti kolmannen kerran peräkkäin Mestarien liigan, ja Ronaldosta tuli historian ensimmäinen viidesti kilpailun voittanut pelaaja. Hän voitti jälleen turnauksen maalipörssin viimeisteltyään 13 ottelussa 15 maalia. Real Madrid voitti myös seurajoukkueiden MM-kilpailut. Ronaldo oli liigakauden 2017–2018 toiseksi paras maalintekijä tehtyään 26 maalia 27 ottelussa.

### Juventus

Ronaldo siirtyi heinäkuussa 2018 italialaiseen Juventukseen 105 miljoonalla eurolla. Sopimus oli nelivuotinen, ja Ronaldon kerrottiin tienaavan sen aikana nettopalkkana noin 120 miljoonaa euroa. 

Ronaldo pelasi ensimmäisellä voitokkaalla kaudellaan Italian liigassa 31 ottelua ja teki niissä 21 maalia, ja hänestä tuli ensimmäinen pelaaja, joka on voittanut sekä Englannin, Espanjan että Italian liigamestaruudet. Mestarien liigassa Ronaldo pelasi yhdeksän ottelua ja teki kuusi maalia.

Ronaldo pelasi 22. helmikuuta 2020 uransa tuhannen ammattilaisottelun. Juventus voitti kaudella 2019–2020 jälleen liigamestaruuden, ja Ronaldo viimeisteli 31 maalia 33 ottelussa. Mestarien liigassa hän pelasi kahdeksan ottelua ja teki niissä neljä maalia. 

Liigakaudella 2020–2021 Ronaldo voitti maalipörssin tehtyään 33 ottelussa 29 maalia. Hän voitti Italian supercupin ja Italian cupin mestaruudet. Mestarien liigan kuudessa ottelussa hän viimeisteli neljä maalia. Ronaldosta tuli Juventuksen historian nopeimmin sata maalia tehnyt pelaaja ja kaikkien aikojen ensimmäinen jalkapalloilija, joka oli tehnyt 50 maalia sekä Espanjan, Englannin että Italian pääsarjoissa.

### Paluu Manchester Unitediin

Ronaldo siirtyi 21. heinäkuuta 2021 takaisin Manchester Unitediin kahden vuoden sopimuksella, joka sisälsi option kolmannesta vuodesta. Siirtosumma oli vajaa 13 miljoonaa puntaa (n. 15 miljoonaa euroa). Hän teki kaudella 2021–2022 pelaamissaan 30 liigaottelussa 18 maalia. Hänet valittiin liigan kauden tähdistöjoukkueeseen. Mestarien liigan seitsemässä ottelussa hän viimeisteli kuusi maalia.

Ronaldo jäi pois ennen kauden 2022–2023 alkua Thaimaassa ja Australiassa järjestetyistä harjoitusotteluista vedoten perhesyihin. Hänen pelaaja-agenttinsa Jorge Mendes alkoi neuvotella muiden seurojen kanssa mahdollisesta siirrosta pois Unitedista. Kauden alettua Ronaldo pelasi avauskokoonpanossa vain Eurooppa-liigan otteluita. Liigaottelussa Tottenhamia vastaan hän kieltäytyi menemästä vaihdosta kentälle ja lähti stadionilta ennen pelin päättymistä. Seurauksena päävalmentaja Erik ten Hag jätti hänet kokoonpanon ulkopuolelle seuraavasta liigaottelusta Chelseaa vastaan. Ronaldo nimettiin kapteeniksi 6. marraskuuta pelattuun vierasotteluun Aston Villaa vastaan.

Marraskuussa 2022 nousi otsikoihin Ronaldon haastattelu toimittaja Piers Morganin kanssa, jossa Ronaldo ilmaisi turhautumisensa Manchester Unitedin johtoportaaseen ja seuran ”kehityksen puutteeseen”. Ronaldon sopimus purettiin 22. marraskuuta 2022 yhteisymmärryksessä. Portugalin pudottua MM-kisoista hän harjoitteli yksin Real Madridin harjoituskeskuksessa, ja hänen huhuttiin siirtyvän Saudi-Arabian liigan Al-Nassriin.

### Al-Nassr
Ronaldo siirtyi Al-Nassrin riveihin 30. joulukuuta 2022 kahden ja puolen vuoden sopimuksella, jonka suuruus on mediatietojen mukaan 75 miljoonaa dollaria vuodessa.

Ronaldo pelasi 16 liigaottelua kaudella 2022–2023 ja teki niissä 14 maalia. Joukkue voitti vuonna 2023 Arabian Mestarien liigan loppuottelussa Al-Hilalin maalein 2–1. Seuraavalla kaudella Ronaldo pelasi 31 liigaottelua ja teki niissä 35 maalia, ja hänestä tuli liigan historian eniten yhdellä kaudella maaleja tehnyt pelaaja. Hänestä tuli myös ensimmäinen pelaaja, joka voitti maalipörssin vähintään neljässä liigassa.

Liigakaudella 2024–2025 Ronaldo viimeisteli 25 osumaa ja voitti maalipörssin toisena vuotena peräkkäin. Ronaldo solmi kesäkuussa 2025 kahden vuoden pituisen jatkosopimuksen Al-Nassrin kanssa. Ronaldo teki 23. elokuuta 2025 Saudi Super Cupin loppuottelussa sadannen maalinsa Saudi-Arabiassa. Lisäksi hänestä tuli ensimmäinen pelaaja, joka saavutti rajapyykin neljässä ammattilaisjoukkueessa.

## Maajoukkueura

Ronaldo pelasi ensimmäisen ottelunsa Portugalin A-maajoukkueessa 20. elokuuta 2003 joukkueen kohdatessa ystävyysottelussa Kazakstanin. Hänet valittiin joukkueen kokoonpanoon EM-kilpailuihin 2004. Portugali hävisi loppuottelussa Kreikalle lukemin 1–0, ja Ronaldo teki turnauksessa kaksi maalia. Hänet valittiin joukkueeseen myös MM-kilpailuihin 2006, joissa hän pelasi uransa ensimmäisen MM-ottelun Angolaa vastaan. Hän teki ensimmäisen MM-maalinsa toisessa ottelussa Irania vastaan, jolloin hänestä tuli nuorin MM-maalin tehnyt portugalilaispelaaja 21 vuoden ja 132 päivän ikäisenä. EM-kilpailuissa 2008 Ronaldo teki yhden alkulohkomaalin, mutta Portugali putosi puolivälierässä Saksalle. Ronaldosta tuli samana vuonna maajoukkueen kapteeni. MM-kilpailuissa 2010 Ronaldo viimeisteli yhden maalin alkulohkossa Pohjois-Koreaa vastaan.

Ronaldo viimeisteli EM-kilpailuissa 2012 yhteensä kolme maalia; kaksi alkulohkossa Alankomaita vastaan ja yhden puolivälierissä Tšekkiä vastaan. Ronaldo kärsi vuoden 2014 MM-kilpailuissa polvivammasta, ja hän joutui jättämään sen vuoksi joukkueen sisäisiä harjoituksia kesken. Portugali ei lopulta selviytynyt lohkovaihetta pidemmälle, ja Ronaldon tilastoihin jäi ainoastaan yksi maali sekä maalisyöttö. Kyseisiä kilpailuja on yleisesti pidetty suurena epäonnistumisena Portugalin maajoukkueelle.

EM-kilpailujen 2016 alkulohkon viimeisessä ottelussa Ronaldo teki Unkaria vastaan kaksi maalia ja yhden maalisyötön. Hänestä tuli siten ensimmäinen pelaaja, joka on tehnyt maalin neljissä EM-kilpailuissa. Välierässä Portugali voitti Walesin 2–0. Ronaldo teki ottelun ensimmäisen ja syötti Nanille ottelun toisen maalin. Ronaldo nousi jakamaan EM-kilpailujen maaliennätystä Michel Platinin kanssa. Loppuottelussa Ranskaa vastaan Ronaldo loukkasi polvensa ensimmäisellä puoliajalla, ja hänet jouduttiin vaihtamaan kentältä jo 25. peliminuutilla. Portugali voitti lopulta historian ensimmäisen arvokisamestaruutensa Éderin jatko-ottelumaalilla.

Ronaldo pelasi MM-kilpailuissa 2018 Portugalin kaikki neljä ottelua. Hän teki kolme maalia Espanjaa ja yhden Marokkoa vastaan. Hän voitti maalipörssin vuodelle 2021 siirretyissä EM-kilpailuissa tehtyään viisi maalia. Portugali voitti Kansojen liigan kaudella 2018–2019. Ronaldo teki syyskuussa 2020 Kansojen liigassa uransa sadannen maajoukkuemaalin Ruotsia vastaan. Hän saavutti rajapyykin toisena pelaajana. Seuraavana vuonna hän nousi miesten maajoukkuehistorian parhaaksi maalintekijäksi ottelussa Irlantia vastaan, kun hän teki 110:nnen maajoukkuemaalinsa. Ronaldo teki MM-kilpailuissa 2022 yhden maalin alkulohkovaiheessa Ghanaa vastaan, ja hänestä tuli historian ensimmäinen miespelaaja, joka oli tehnyt maalin viisissä MM-kilpailuissa.

EM-kilpailuissa 2024 Ronaldo pelasi Portugalin kapteenina kaikki viisi ottelua avauskokoonpanossa ja viimeistä alkulohko-ottelua lukuun ottamatta täydet minuutit. Puolivälierä Ranskaa vastaan päättyi rangaistuspotkukilpailuun, jossa Ronaldo sijoitti joukkueensa ensimmäisenä laukojana maalin. Ronaldosta tuli historian ensimmäinen pelaaja, joka on pelannut kuusissa EM-kilpailuissa. Hän voitti Portugalin kanssa kaudella 2024–2025 uransa toisen Kansojen liigan, kun Espanja kaatui loppuottelussa rangaistuspotkukilpailussa. Ronaldo viimeisteli turnauksessa kahdeksan maalia ja sijoittui maalipörssissä toiseksi ruotsalaisen Viktor Gyökeresin jälkeen.

Ronaldo onnistui lokakuussa 2025 maalinteossa Unkaria vastaan, ja hän nousi MM-karsintahistorian parhaaksi maalintekijäksi. Hän sai myöhemmin marraskuussa maajoukkueuransa ensimmäisen punaisen kortin MM-karsintaottelussa Irlantia vastaan, kun hän löi Dara O’Sheaa kyynärpäällä selkään.

## Pelityyli

Monipuolisena ja kokonaisvaltaisena pelaajana pidetty Ronaldo on pelannut useilla hyökkäyspään pelipaikoilla ja on vahva molemmilla jaloillaan. Ronaldon pelaajaprofiili on muuttunut hänen peliuransa aikana. Hän oli Sportingissa ja Manchester Untedissa puhdas laitapelaaja, joka tuotti nopeudellaan ja ohittamiskyvyllään maalipaikkoja joukkueelleen. Real Madridissa ja erityisemmin Juventuksessa hän mukautui selvemmin hyökkääjäksi, jonka tehot koostuvat enemmän omasta viimeistelystä. Myös maajoukkueessa Ronaldo siirtyi ajan myötä laidalta keskelle. Ronaldo sijoittuu rangaistusalueella erinomaisesti ja löytää itselleen tilaa puolustajista. Uransa myötä Ronaldon puolustajien haastaminen on vähentynyt, ja ennakointi sekä sijoittuminen ovat saaneet maalinteossa suurempaa roolia.

Ronaldo on 187 senttimetrin pituinen, minkä myötä hän voittaa pääpalloja yhdessä erinomaisen ponnituskykynsä kanssa. Ronaldo oli tehnyt vuoden 2024 lokakuuhun mennessä yli 150 puskumaalia, mikä on jalkapallohistorian ennätys. Parhaimmillaan hän on hypännyt 2,93 metrin korkeuteen. Ronaldo oli tehnyt syyskuuhun 2024 mennessä maalisaldostaan noin 570 oikealla jalalla ja 170 vasemmalla jalalla. Maaleista hän oli tehnyt noin 160 rangaistuspotkusta ja 60 vapaapotkusta.

Ronaldo omaa laajan potkutekniikkavaraston, ja hän potkaisi vuonna 2014 palloa 132 kilometrin tuntivauhtia. Hänen niin kutsutussa ”knuckleball”-tekniikassaan pallo muuttaa suuntaa ilmassa useasti harhauttaakseen maalivahtia. Ennen vapaapotkua Ronaldo ottaa tavallisesti asennon, jossa hän seisoo paikallaan jalat levitettyinä, vartalo jäykkänä ja raskaasti hengittäen. Manchester Unitedin valmentajan Mike Phelanin mukaan asento on tarkoitettu kiinnittämään ihmisen huomio Ronaldoon ja tämän potkaisuun. Ronaldo ottaa tietyn määrän askelia taaksepäin, jotta tukijalka sijoittuu oikein pallon optimaalista potkaisua varten.

Ronaldon harhautuksista merkittävimpiin luetaan niin kutsutut ”stepoverit”, joissa hän siirtää nopeasti jalkojaan pallon ympäri. Hän on tehnyt myös Ronaldinhon suosimaa ”Elasticoa”, jossa hän työntää palloa ulkosyrjällään ulospäin ja edelleen nopeasti takaisin sisäänpäin harhauttaakseen puolustajia. Parhaina pelivuosinaan Ronaldo popularisoi myös ”The Chop” -harhautusta. Siinä käytetään kuljetuksen aikana jalkaa tekemään liike sen puolta vastakkaiselle puolelle, kun toinen jalka on pallon edessä. Liikkeen myötä pallo muuttaa suuntaa lähes 60 astetta.

Vuonna 2016 Ronaldo juoksi keskimäärin 16 kilometriä ottelua kohden. Hänet luettiin vuonna 2014 maailman nopeimpien jalkapalloilijoiden joukkoon. Hän juoksi sadan metrin matkan 10,46 sekunnissa. MM-kilpailuissa 2018 hän juoksi 34 kilometrin tuntivauhtia ja sai nopeudestaan mainetta jalkapalloilijalle korkeahkon, 33-vuotisen ikänsä vuoksi.

Ronaldo on tuulettanut uransa aikana lukuisilla eri tavoilla, joista tunnetuin on hänen Real Madridissa aloittamansa ”siiuuu”. Siinä hän hyppää ilmaan, tekee piruetin ja huutaa ”si” tai ”siu” () laskeutumisen yhteydessä. Tuuletus on maailmanlaajuinen ilmiö, jota ovat imitoineet useat kannattajat ja muut urheilijat monissa urheilulajeissa.

## Perintö
Ronaldo luokitellaan laajalti yhdeksi kaikkien aikojen parhaista pelaajista, ja monet jalkapalloa seuraavat verkkojulkaisut pitävät häntä parhaana eurooppalaisena pelaajana. Jalkapalloilun kansainvälinen historia- ja tilastointiyhdistys (IFFHS) valitsi hänet vuonna 2025 kaikkien aikojen neljänneksi parhaaksi pelaajaksi. Urheilusivusto GiveMeSport pitää Ronaldoa sekä Mestarien liigan että EM-kilpailujen historian parhaana pelaajana. Jalkapallolehti *[[FourFourTwo]]* piti vuonna 2023 julkaistussa luettelossaan Ronaldoa jalkapallohistorian parhaana viimeistelijänä. Monet ammattilaisjalkapalloilijat, kuten Kylian Mbappé, Erling Braut Haaland, Marcus Rashford, Harry Kane ja Vinícius Júnior, ovat maininneet ihailevansa Ronaldoa.

Ronaldo on saanut kritiikkiä ajoittaisesta ylimielisyydestään ja itsekeskeisyydestään, mikä on hänen mukaansa vaikuttanut merkittävästi hänen pelaajakuvaansa. Häntä on kritisoitu myös filmaamisesta. Ronaldo sai paljon kritiikkiä, kun hän siirtyi ihmisoikeusloukkauksistaan tunnettuun Saudi-Arabiaan. Norsk Rikskringkasting (Norjan julkisen palvelun yleisradioyhtiö) kertoi Ronaldon saattaneen uransa surulliseen, kiusalliseen ja arvottomaan päätökseen. Muun muassa Manchester Unitedin valmentaja Alex Ferguson muistaa Ronaldon tämän itsevarmuudesta, ja Ronaldo pitää itseään kaikkien aikojen parhaana pelaajana.

Espanjalaislehti *[[Marca]]n* mukaan Ronaldo on historian paras omaa pelityyliään mukauttanut ja hienosäätänyt pelaaja, jotta hän saa itsestään korkeimman suorituskyvyn irti. Ronaldo tunnetaan kurinalaisesta kehonhuollostaan, ja miestenlehti *[[Men’s Health]]* kertoi vuonna 2014 Ronaldon olevan maailman parhaassa kunnossa oleva urheilija. Urheilusivusto Bleacher Reportin mukaan Ronaldo on ”täydellinen yhdistelmä voimaa, nopeutta ja ketteryyttä, ja hän osaa hyödyntää ylivoimaisuuttaan täysillä”.

Manchester Unitedin valmentajana toiminut Mike Clegg kertoi vuonna 2013 Ronaldon olevan intohimoisin tapaamansa harjoittelija. Urheilusivusto GiveMeSportin mukaan Ronaldon asenne olla voittaja on erityisen poikkeuksellinen. Ranskalaispelaaja Patrice Evran mukaan pelaaja ei voi menestyä Ronaldon tasolle ilman samanlaista asennetta.

### Vertailu Lionel Messiin

Ronaldoa on verrattu usein argentiinalaiseen Lionel Messiin, ja he ovat kilpailleet usein maailman parhaan pelaajan sijasta. Jalkapallolehti *[[Goal]]in* mukaan: ”Johdonmukaisuus ei ole oikea sana kuvaamaan Ronaldoa ja Messiä. Johdonmukaisuus tuo mieleen pelaajan, jota voi vain luottaa toimittavan hyvää suoritusta pitkän ajan kuluessa – kuten dieselauton, joka kulkee tasaisesti. Sen sijaan heille ei ole sanaa, joka riittäisi kuvaamaan sitä poikkeuksellista ja lähes ylimaallista ponnistelua, jota he ovat tehneet viimeisen vuosikymmenen aikana.”

Ronaldo on tehnyt kokonaisuudessaan urallaan enemmän maaleja, mutta Messi on tehnyt niitä keskiverroin enemmän pelattuja otteluita kohden. Ronaldo on Messiä edellä muun muassa hattutempuissa sekä rangaistuspotku- ja puskumaaleissa, kun Messi on tehnyt huomattavasti enemmän maaleja rangaistusalueen ulkopuolelta. Vapaapotkutilastoissa he ovat lähes tasoissa, Messin johtaessa lokakuussa 2024 parilla maalilla. Messi on kuitenkin antanut urallaan huomattavasti enemmän maalisyöttöjä.

Messi on voittanut Ronaldoa enemmän liigamestaruuksia, kun taas Ronaldo on voittanut enemmän Mestarien liigan mestaruuksia ja tehnyt siellä Messiä enemmän maaleja. Maajoukkuetasolla Messi on saavuttanut muun muassa maailmanmestaruuden ja olympiakultaa, kun taas Ronaldo Euroopan-mestaruuden ja Kansojen liigan. Maajoukkuemaaleja Ronaldo on tehnyt enemmän sekä kokonaisuutena että keskimäärin yhdessä ottelussa. Messi on valittu maailman parhaaksi pelaajaksi kahdeksan kertaa, Ronaldo viisi kertaa. Lisäksi Messi on voittanut useammin Euroopan Kultaisen kengän.

Messin vuoden 2022 MM-voiton jälkeen monet sivustot kallistivat historian parhaan pelaajan tittelin hänen harteilleen. Ronaldo kommentoi vuonna 2023 kaksikon välistä vertailua: ”Kilpailu on ohi. Se oli hyvä, tervehenkinen kilpailu, josta katsojat pitivät paljon. Sen, joka pitää Cristiano Ronaldosta, ei tarvitse vihata Messiä tai päinvastoin, koska molemmat ovat erittäin hyviä. He muuttivat jalkapallon historiaa ja tekevät niin yhä.”

## Populaarikulttuurissa
### Tulot ja sponsorointi

Ronaldo oli 800 miljoonan dollarin ansioillaan vuosikymmenen 2010–2019 toiseksi suuripalkkaisin urheilija. Hän oli *[[Forbes]]in* mukaan yli 275 miljoonan dollarin tuloillaan vuonna 2025 maailman suuripalkkaisin urheilija kolmatta vuotta peräkkäin ja kaikkiaan viidettä kertaa. Tuloista 225 miljoonaa tuli varsinaisesta pelaamisesta. Hän oli ansainnut vuoteen 2025 mennessä vähintään sata miljoonaa dollaria kahdeksana vuotena peräkkäin. Hän saavutti kesäkuussa 2020 ensimmäisenä jalkapalloilijana ja kokonaisuutenaan kolmantena urheilijana miljardin dollarin uratienestit. Lokakuussa 2025 julkaistun arvion mukaan Ronaldo oli historian ensimmäinen jalkapalloilija, jonka nettovarallisuus ylitti miljardi dollaria.

Ronaldo on solminut sponsorisopimuksia muun muassa Niken, Herbalifen, Binancen, Tag Heuerin ja Abbott Laboratoriesin kanssa. Hänen suuri sosiaalisen median seuraajamääränsä on ollut suuressa roolissa mainostulojen suhteen, sillä laaja näkyvyys nostattaa mainonnan tuomaa arvoa. Ronaldo on kuvattuna *[[FIFA (pelisarja)|FIFA]]*-pelisarjan *[[FIFA 18]]*- ja *[[FIFA 19]]* -videopelien kansissa. Lisäksi hän on esiintynyt *[[Pro Evolution Soccer]]* -pelisarjan *[[Pro Evolution Soccer 2008|PES 2008]]* -, *[[Pro Evolution Soccer 2012|PES 2012]]* -, *[[Pro Evolution Soccer 2013|PES 2013]]* -ja *[[eFootball PES 2020]]* -pelien kansikuvissa.

Ronaldon nimellä varustettu paita oli vuosina 2007–2011 Englannin Valioliigan suosituin tuote. Hänen Real Madridin pelipaitansa oli vuonna 2015 maailmanlaajuisesti toiseksi myydyin paita Lionel Messin Barcelona-paidan jälkeen. Kun Ronaldon Juventuksen pelipaita julkaistiin, niitä myytiin ensimmäisen 24 tunnin aikana .

### Medianäkyvyys ja suosio

Ronaldo ylitti syyskuussa 2024 sosiaalisen median tileillään ensimmäisenä yli miljardin seuraajan rajapyykin, ja hän on muun muassa Instagramin seuratuin käyttäjä yli 660 miljoonalla seuraajallaan. Hän perusti elokuussa 2024 Youtube-kanavan, jossa hän jakaa yksityiselämäänsä. Se rikkoi miljoonan tilaajan rajan 90 minuutin aikana, mikä on historian kaikkien aikojen ennätys. Kanavalla on helmikuussa 2026 noin 78 miljoonaa tilaajaa. Ronaldo nimettiin maailman sadan vaikutusvaltaisimman henkilön joukkoon *[[Time]]*-lehden vuonna 2014 julkaisemassa *Time 100* -erikoisnumerossa. ESPN on valinnut hänet maailman tunnetuimmaksi urheilijaksi vuosina 2016, 2017, 2018 ja 2019.

Ronaldosta valmistettiin vuonna 2010 vahaveistos Madame Tussaudsin vahakabinettiin. Lisäksi hänestä paljastettiin vahaveistos vuonna 2013 Madrididissa sijaitsevassa Museo de Ceran museossa. Ronaldosta kertova ja näyttelijä Benedict Cumberbatchn kertoma *[[Cristiano Ronaldo: The World at His Feet]]* -dokumenttielokuva julkaistiin kesäkuussa 2014 Vimeossa. Ronaldon mukaan nimettiin kesäkuussa 2015 Cosmos Redshift 7 -galaksi. Saman vuoden marraskuussa julkaistiin Anthony Wonken ohjaama *[[Ronaldo (elokuva)|Ronaldo]]*-elokuva, jonka teemana on Ronaldon sisäpiirielämä. Madeiran lentoasema uudelleennimettiin heinäkuussa 2016 Cristiano Ronaldon lentoasemaksi. Sportingin Alcocheten akatemiajoukkue uudelleennimettiin syyskuussa 2020 Academia Cristiano Ronaldoksi.

## Ura jalkapallon ulkopuolella
### Hyväntekeväisyys
Ronaldo on tehnyt uransa aikana paljon hyväntekeväisyyttä. Hän lahjoitti marraskuussa 2010 *[[The Sun]]* -sanomalehden kunnianloukkauksesta vuonna 2008 saadut vahingonkorvaukset kotisaarelleen Madeiralle. Hän lahjoitti vuonna 2009 satatuhatta puntaa syöpäosaston rakentamiseen Madeiralla sijainneelle sairaalalle, joka pelasti hänen äitinsä rintasyövältä. Hän pelasi vuonna 2010 Porton järjestämässä hyväntekeväisyysottelussa, kun saaren tulvissa kuoli ainakin 42 ihmistä.

Ronaldo rahoitti kesäkuussa 2012 yhdeksänvuotiaan syöpään sairastuneen pojan hoitoa. Hänet valittiin saman vuoden joulukuussa kymmenen muun jalkapalloilijan kanssa Fifan ”11 for Health” -ohjelmaan, jonka tarkoitus on lisätä lasten tietoisuutta muun muassa huumeriippuvuuden, HIV:n, malarian ja ylipainon ehkäisystä. Hän aloitti huhtikuussa 2013 yhteistyön Pelastakaa Lapset -järjestön kanssa edistääkseen lasten ravinnollista ja liikunnallista hyvinvointia. Ronaldo nimitettiin vuonna 2013 Balilla sijaitsevan Mangrove Care Forum -järjestön lähettilääksi, jonka tavoitteena on suojella mangrovepuuta.

Ronaldo valittiin vuonna 2015 maailman eniten hyväntekeväisyyttä tehneeksi urheilijaksi kolmen valintakriteerin mukaan. Ne olivat yleisöäänet ja -ehdotukset, urheilijoiden vaikutus sosiaalisessa mediassa sekä asiantuntijoiden kannatukset. Hän lahjoitti samana vuonna viisi miljoonaa puntaa Nepalissa vaikuttaneen maanjäristyksen avustustoimiin. Seuraavan vuoden kesäkuussa hän lahjoitti hyväntekeväisyyteen kokonaisuudessaan 600&nbsp;000 euron Mestarien liigan lisätienestinsä Real Madridin voitettua turnauksen. Ronaldo julkaisi samana vuonna selfie-sovelluksen, jonka myyntituotoista osan kerrottiin myönnettävän Pelastakaa Lapset -järjestön toiminnan hyväksi. Toukokuussa 2023 hän lahjoitti 350&nbsp;000 dollaria Syyriassa ja Turkissa tapahtuneen maanjäristyksen uhreille.

### Liiketoiminta

Ronaldo kertoi heinäkuussa 2014 perustavansa CR7-brändin, joka myy vaatteita, hajuvesiä ja jalkineita. Hän avasi vuonna 2013 saavutuksiensa esillepitoa varten tarkoitetun Museu CR7 -museon syntymäkaupunkiinsa Funchaliin. Ronaldo julkisti syyskuussa 2015 oman parfyyminsa ”Legacyn” yhteistyössä Eden Parfumsin kanssa. Ronaldo tekee yhteistyötä Pestana-hotelliketjun kanssa, ja Pestana CR7 -hotelleja löytyy Madridista, Funchalista, Marrakechista ja New Yorkista.

Ronaldo perusti huhtikuussa 2025 UR•MARV-elokuvastudion yhdessä englantilaisen elokuvaohjaajan Matthew Vaughnin kanssa. Ronaldo osti helmikuussa 2026 espanjalaisseura UD Almeríasta 25&nbsp;prosentin osuuden omistamansa CR7 Sports Investments -yhtiön kautta.

## Yksityiselämä
### Perhe, terveys ja harrastukset
Ronaldon ensimmäinen lapsi syntyi vuonna 2010 Yhdysvalloissa. Ronaldo sopi äidin kanssa saavansa pojan huoltajuuden kokonaan itselleen ja pitävänsä äidin nimen salassa. Cristiano Ronaldo Jr. pelasi vuonna 2025 ensimmäistä kertaa Portugalin alle 16-vuotiaiden maajoukkueessa. Vuosina 2010–2015 Ronaldo seurusteli venäläisen supermallin Irina Shaykin kanssa. Syksyllä 2016 Ronaldolla oli lyhyt suhde Miss Espanja Desirée Corderon kanssa. Ronaldo on seurustellut vuodesta 2016 malli Georgina Rodríguezin kanssa. He menivät kihloihin elokuussa 2025. Ronaldo sai kesäkuussa 2017 kaksoset, tytön ja pojan sijaissynnyttäjän avulla. Saman vuoden marraskuussa Ronaldolle ja Rodríguezille syntyi tytär. Huhtikuussa 2022 pari sai kaksoset, joista toinen kuoli synnytyksessä.

Ronaldon isä oli alkoholisti ja kuoli vuonna 2005 alkoholin aiheuttamaan maksasairauteen 52-vuotiaana. Ronaldo pyrkii itse olemaan käyttämättä alkoholia. Hänellä ei myöskään ole tatuointeja, sillä hän luovuttaa säännöllisesti verta.

Ronaldo harrastaa autoja. Vuonna 2022 hänen kokoelmaansa kuului 19 autoa, joiden joukossa muun muassa kolme Rolls-Roycea ja Bugattia, neljä Ferraria sekä McLaren ja Lamborghini.

### Juridiset kohut
Kun Ronaldo pelasi Manchester Unitedissa vuonna 2005, brittiläinen nainen kertoi tämän raiskanneen hänet lontoolaisen hotellin sviitissä. Ronaldo kiisti syytökset jyrkästi ja kertoi taustalla olleen huomionhakuisuus sekä yritykset myydä raiskaustarinaa brittilehdistölle. Yhdysvaltalaismalli Kathryn Mayorga syytti vuonna 2018 Ronaldoa yhdeksän vuotta aiemmin tapahtuneesta raiskauksesta, mutta Ronaldo vapautettiin syytteistä heinäkuussa 2019 todisteiden puuttumisen vuoksi.

Ronaldo joutui vuosien 2016–2017 vaihteessa veronkiertoskandaalin kohteeksi. Kävi ilmi, että Ronaldo oli vuosina 2011–2014 mahdollisesti kierrättänyt tulojaan veroparatiisien kautta. Espanjan verohallinnon asiantuntijoiden arvion mukaan Ronaldo saattoi kierrättää tulojaan Neitsytsaarien kautta jopa 160 miljoonan euron edestä. Ronaldo pääsi kesäkuussa 2018 sopimukseen Espanjan veroviranomaisten kanssa kahden vuoden ehdollisesta vankeusrangaistuksesta ja 18,8 miljoonan euron sakoista. Ronaldo oli 2010-luvun alussa jättänyt maksamatta veroja 14,7 miljoonan euron edestä.

Ronaldo oli saavana osapuolena vuonna 2025, kun Italian tuomioistuin määräsi Juventuksen maksamaan Ronaldolle 9,7 miljoonan euron korvauksen, koska seuran katsottiin laiminlyöneen palkanmaksun Italian koronasulkujen jälkeen.

## Tilastot
### Seurajoukkue
*Päivitetty 1. maaliskuuta 2026*

;Huomiot

### Maajoukkue

*Päivitetty 13. marraskuuta 2025*

## Saavutukset

### Joukkueessa
* **Sporting CP**
** Portugalin supercup (**1**): 2002

* **Manchester United**
** Englannin liigamestaruus (**3**): 2006–2007, 2007–2008, 2008–2009
** Mestarien liiga (**1**): 2007–2008
** FA Cup (**1**): 2003–2004
** Englannin liigacup (**2**): 2005–2006, 2008–2009
** FA Community Shield (**1**): 2007
** Seurajoukkueiden MM-kilpailut (**1**): 2008

* **Real Madrid**
** Espanjan liigamestaruus (**2**): 2011–2012, 2016–2017
** Copa del Rey (**2**): 2010–2011, 2013–2014
** Espanjan supercup (**2**): 2012, 2017
** Mestarien liiga (**4**): 2013–2014, 2015–2016, 2016–2017, 2017–2018
** Uefa Super Cup (**2**): 2014, 2017
** Seurajoukkueiden MM-kilpailut (**3**): 2014, 2016, 2017

* **Juventus**
** Italian liigamestaruus (**2**): 2018–2019, 2019–2020
** Italian cup (**1**): 2020–2021
** Italian supercup (**2**): 2018, 2020

* **Al-Nassr**
** Arabian Mestarien liiga (**1**): 2023

Lähde: 

* **Portugali**
** Euroopan-mestaruuskilpailut (**1**): 2016
** Kansojen liiga (**2**): 2018–2019, 2024–2025

Lähde: 

### Henkilökohtaiset
* Kultainen pallo/Fifan Kultainen pallo (**5**): 2008, 2013, 2014, 2016, 2017
* The Best Fifa Men’s Player (**2**): 2016, 2017
* Euroopan Kultainen kenkä (**4**): 2007–2008, 2010–2011, 2013–2014, 2014–2015
* Uefan vuoden miespelaaja (**3**): 2014, 2016, 2017
* Fifan vuoden pelaaja (**1**) 2008
* Englannin Valioliigan Kultainen kenkä (**1**): 2007–2008
* Puskás-palkinto (**1**): 2009
* Seurajoukkueiden MM-kilpailujen Kultainen pallo (**1**): 2016
* Mestarien liigan paras maalintekijä (**7**): 2007–2008, 2012–2013, 2013–2014, 2014–2015, 2015–2016, 2016–2017, 2017–2018
* Pichichi-palkinto (**3**): 2010–2011, 2013–2014, 2014–2015
* Di Stéfano -palkinto (**4**): 2011–2012, 2012–2013, 2013–2014, 2015–2016
* Jalkapallon Euroopan-mestaruuskilpailujen Kultainen kenkä (**1**): 2020
* Fifa/FIFPro World XI (**15**): 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020, 2021
* Valinta Euroopan-mestaruuskilpailujen kaikkien aikojen tähdistökentälliseen vuonna 2016
* Uefan vuonna 2024 myöntämä kaikkien aikojen parhaan Mestarien liigan maalintekijän palkinto

### Kunniamerkit
*  Portugalin ansioritarikunta (Komentaja)
*  Henrik Purjehtijan ritarikunta (Suurupseeri)

## Huomautukset

## Lähteet
* 
* 

### Viitteet

## Kirjallisuutta
* 
* 

## Aiheesta muualla

* Cristiano Ronaldon kotisivut 
* 
* Cristiano Ronaldo Real Madridin kotisivuilla 
* Cristiano Ronaldo Manchester Unitedin kotisivuilla